作者:程垓
標題:洞庭春色・沁園春
內容:錦字親裁，淚巾偷裛，細說舊時。記笑桃門巷，妝窺寶靨，弄花庭前，香溼羅衣。幾度相隨遊冶去，任月細風尖猶未歸。多少事，有垂楊眼見，紅燭心知。如今事都過也，但贏得、雙鬢成絲。嘆半妝紅豆，相思有分，兩分青鏡，重合難期。惆悵一春飛絮，夢悠颺教人分付誰。銷魂處，又梨花雨暗，半掩重扉。